### Resumé

Der gives en årlig status på indsatserne relateret til kommunens DK2020 klimaplan samt det nyeste klimaregnskab.

### Sagsfremstilling

Med vedtagelsen af DK2020 Klimaplanen har Vejle Kommune sat et ambitiøst mål om 70% reduktion i udledningen af drivhusgasser i 2030 i forhold til 1990-niveau. Udviklingen i udledningen og inden for de væsentligste indsatsområder følges gennem et årligt klimaregnskab for kommunens geografiske område. Det seneste klimaregnskab og supplerende klimarelaterede nøgletal opdateres løbende på vores Klimaplanmonitor, der kan findes på vejle.dk/klima. Det er vedtaget med klimaplanen, at der skal gives en årlig status til Byrådet på, hvordan det går med implementering af planen.

Reduktion i udledning af klimagasser skal ske på alle niveauer i samfundet, via internationale aftaler, nationale aftaler, kommunale planer og udviklingstilgange samt hos den enkelte borgere og virksomhed. [adresse] klimaplan beskriver, hvad kommunen kan gøre i egen drift, hvad vi kan gøre via samarbejder, planlægning og myndighedsbehandling og hvad vi kan gøre i samspil med borgere og virksomheder.

Denne status for året 2023 er bygget op over otte kapitler:

1. Klimaregnskab og manko
2. Formidling af klima
3. Årets indsatser
4. Klimahandlingsplaner
5. Klimatilpasning
6. Biodiversitet, arealanvendelse og synergi
7. Politisk prioritering
8. Kommende revision

**Klimaregnskab og manko**

FN’s årlige ”Emission Gap Report” der udkom mandag 20. november 2023 beskriver, at man med nuværende indsats er på vej mod en global opvarmning på 2,9 grader. Der er således ikke noget der tyder på, at målene i [adresse] nås på globalt plan.

På kommunalt plan forholder vi os til det Energi- og CO2-regnskab der laves hvert år for landets kommuner. Det seneste regnskab, der er baseret på tal fra 2021, viser, at CO2 udledningen er faldet med 38% siden 1990. Målet i klimaplanen er, at udledningen skal være reduceret med 70% i 2030. Udledningen i 2021 var på 950.114 tons CO2e. Udledningen i 2030 skal ned på 456.000 tons CO2e for at målet nås.

[adresse] viser, at udledningerne fra energi er faldet, men på områderne transport og landbrug kan der endnu ikke måles en markant klimagas reduktion i klimaregnskabet.

På klimaplanens største indsatser er der fremdrift på elbiler, skovrejsning og udfasning af naturgas. Se nedenstående figur.

![Klimaindsatser og status](data:image/png;base64...)

Når det drejer sig om kommunens egen drift, altså de ca. 3% af udledningerne i det samlede regnskab der kommer fra Vejle Kommune som virksomhed, har vi, ved at analysere vores indkøb, i 2023 fået et overblik over, hvor udledningerne kommer fra, og hvilke indsatser, der har størst potentiale for at reducere udledningen. Opgørelsen er baseret på fakturadata fra 2021 og 2022 og omfatter også forbrug af varer og tjenesteydelser. Der er således flere parametre med i denne opgørelse (scope 1+2+3), end i regnskabet, der dækker hele kommunen (kun scope 1 og 2). Opgørelsen viser, at Vejle Kommune i 2022 udledte ca. 113.000 tons CO2.

**Formidling af klima**

2023 blev året, hvor klimaplanen for alvor blev foldet ud for offentligheden. [adresse] åbnede i februar en hel udstilling om klimaet og klimaplanen. [adresse] har i 2023 haft besøgsrekord med 93.000 besøgende, så den grønne dagsorden og måden den formidles i [adresse] tiltrækker mange gæster, både lokale og internationale. [adresse] er i 2023 blevet certificeret som Green Attraction og er nu i klub med centre som Eksperimentariet, Danfoss Universe, Moesgaard Museum m.v.

I februar 2023 slog vi dørene op for den første klimadag i Vejle. 700-1000 gæster besøgte eventet i Spinderihallerne, hvor op mod 100 udstillere og kommunale embedsfolk og politikere stod klar til dialog om klimadagsordenen.

Klimaet fik i 2023 sin egen side på [adresse] hjemmeside, vejle.dk/klima. Her er viden om klimaet og indgange til at få hjælp til sin egen grønne omstilling samlet ét sted.

Klima-, Natur- og Miljøudvalgets klimapulje har støttet ni projekter med i alt 1.130.000 kr. Se bilag 1 – klimapuljeoversigt.

**Årets indsatser**

[adresse] bliver løbende mere og mere indarbejdet i den kommunale opgaveløsning og der er i kraft af fagudvalgenes klimahandlingsplaner iværksat grønne indsatser på alle forvaltningsområder, se en status i bilag 2 – status på fagudvalgenes klimahandlingsplaner. Et udvalg af årets indsatser og milepæle nævnes herunder:

Elbiler: Et af de områder hvor udviklingen understøtter målet er på elbiler, hvor væksten i elbiler fortsætter. Næsten hver anden nye bil der solgt i efteråret 2023 i Vejle Kommune er nu en elbil. Siden nytår er der kommet ca. 1.000 færre diesel- og benzinbiler – og 1.500 flere elbiler. Med udviklingen på elbilmarkedet, priskrig på de større elbiler og et voksende udbud både af brugte elbiler og af billigere, mindre elbiler, så vil udviklingen forsætte.

Der blev i budgetforliget 2024-2027 afsat midler til at understøtte elbiler og ladestanderinfrastruktur på velfærdsområdet og denne indsats er i proces.

*Ladestandere*: Vejle Kommune har i løbet af 2023 sammen med private aktører sikret et bredt udbud af offentlige destinationsladere i kommunen – over 200 ladepunkter med EWII, EON og Spiri som leverandører. Punkterne er spredt i hele kommunen. Samtidig er der på landsplan sket en fordobling i antal lynladere fra 2022 til 2023 – en udvikling, der også kan ses undervejs i Vejle Kommune, hvor markedet investerer stort i omstillingen fra sort til grøn drivkraft.

*Vedvarende energi*: Der er vedtaget politiske principper for opsætning af VE i byrådet. Det er et vigtigt redskab i forhold til prioritering, og hjælper med til at realisere kommunens klimamål på en klog og strategisk måde, hvor der tages hensyn til både lokalområder, natur og landskab. Principperne samler VE-anlæg i Energiparker, der giver mulighed for synergier, sektorkobling og innovation.

Byrådet har principgodkendt placering af 3 vindmøllearealer. Det endelige antal møller er endnu ikke fastlagt. Hver mølle producerer 14-20 mio. kwh årligt (50-75 TJ), og fortrænger dermed enorme mængder sort energi fra stikkontakterne. Med etablering af f.eks. 15 5.0 MW møller (der hver producerer 50 TJ årligt), kan møllerne fortrænge ca. 26.000 tons CO2 fra [adresse] udledninger med nuværende, gennemsnitlig udledning fra elproduktion.

*Opvarmning af huse*: I februar 2023 vedtog byrådet en Varmeplan der beskriver, hvilken grøn varmeform alle vejlensere kan forvente at få i deres lokalområde inden 2030. På baggrund af borgernes egne opdateringer i BBR kan vi se, at antallet af olie- og naturgasfyr i private hjem er faldet med ca. 2700 siden 2020. Det er et fald på 20% af den samlede mængde af olie- og naturgasfyr registreret i BBR.

*Turisme*: VisitVejle har i 2023 udgivet en håndbog til grøn omstilling, der også giver råd og vejledning til turismevirksomheder ift. at strukturere arbejdet med bæredygtighed og grøn omstilling. Håndbogen er brugervenligt delt op i relevante emner og med tjeklister, så overblikket sikres. ’Håndbogen til en grønnere destination’ kan findes på VisitVejles hjemmeside

**Klimahandlingsplaner**

Der er i 2023 sat en proces i gang med revision af fagudvalgenes klimahandlingsplaner. Det er besluttet i Direktionen, at der kun skal laves klimahandlingsplaner i de fagudvalg, der har en relevant udadrettet berøringsflade. Det vil sige Udvalget for Lokalsamfund og Nærdemokrati, Klima-, Natur- & Miljøudvalget, Teknisk Udvalg, Børne- & Familieudvalget og Kultur- & Idrætsudvalget. Der bliver således ikke lavet opdaterede klimahandlingsplaner for Sundheds- & Forebyggelsesudvalget, Voksenudvalget, Seniorudvalget og Arbejdsmarkedsudvalget. Klimahandlingsplanerne er under udarbejdelse. Indsatser der indgik i Økonomiudvalgets klimahandlingsplan varetages fremadrettet i høj grad den fælles klimahandlingsplan.

Det er i samme omgang besluttet at lave en fælles klimahandlingsplan for Vejle Kommune som virksomhed, altså den interne drift. Den fælles klimahandlingsplan er under udarbejdelse. Den kommer til at indeholde mål og indsatser, der er fælles på tværs af forvaltninger, det drejer sig om bygninger, forbrug, indkøb og IT samt fælles transportpolitik. Desuden vedtages en række mål, der gælder for at alle, men som kan implementeres lokalt, dvs. der er metodefrihed afhængigt af om man er f.eks. i en daginstitution, på et plejehjem, på Materielgården eller i administrationen. Emnerne er klimabevidsthed, klimatilpasning, forbrug, herunder kost, kørsel, indkøb, møder mm. Den fælles klimahandlingsplan forventes færdig til foråret 2024.

**Klimatilpasning**

Klimaet er allerede under forandring og vi ser hyppigere storme og hændelser med ekstrem og langvarig regn. Vejle by har i 2023 oplevet oversvømmelser på grund af kraftig regn. [adresse] i oktober 2023 gav, på grund af vindretningen, kun i mindre grad udfordringer med oversvømmelser i Vejle Kommune. I [adresse] blev registreret vandstande på omkring 90 cm over normalen. Det gik ud over [adresse], hvor en del af cykelstien blev undermineret, hvilket ikke kun skyldes vandstanden, men også den energi, som bølgerne slog ind på stendæmningen med.

Det er politisk besluttet at opstarte igangsættelsen af fase 1 i [adresse], hvor der skal etableres en sammenhængende sikringslinje/zone, som skal beskytte [adresse] og havn til en vandstand på minimum kote 2 meter.  Der er ansøgt tilskud til stormflodsbeskyttelsesprojektet via statens ”Kystpulje”.  Vejle Kommune afventer svar på ansøgningen.

Der er valgt en rådgiver, der skal stå for udvikling og konkretisering af Membranen, som etableres på kyststrækningen mellem [adresse] og Bobby Søndergaard. Membranen er en del af den sammenhængende stormflodsbeskyttelse som skal beskytte byen mod oversvømmelse. Etape 1 i klimaprojektet i [adresse] er færdigt. I 2024 påbegyndes etape 2, der primært skal håndtere ekstrem regn som strømmer fra arealer på [adresse] Grundet og ned mod [adresse].

**Biodiversitet, arealanvendelse og synergi**

Klimaindsats, miljøbeskyttelse og biodiversitet kan ofte løses med nogle af de samme greb. Biodiversitets- og naturforvaltningsprojekter med fokus på naturlige processer og økosystemer med naturlige tætheder af store planteædere har en direkte forbedrende effekt på CO2 -lagring. Forsinkelsesbassiner til forsinkelse af regnvand ofte også en positiv effekt på naturen idet landbrugsjord tages ud af drift. Tilsvarende kan udtagning af lavbundsjorde gøre, at næringsholdigt vand fra dyrkede marker ikke løber direkte via dræn til [adresse] og [adresse]. Vandets kredsløb skal ses som et samlet system, og de projekter der udføres, kan berige hinanden. Projektet Sund [adresse] og klimaindsatsen søges derfor koblet endnu tættere fremover. Forvaltningen vil kommende år se på hvordan klima- og biodiversitetsarbejde kan understøtte hinanden gensidigt.

Vejle Kommune arbejder målrettet på at hæve vandstanden på store, sammenhængende arealer med lavbundsjorde og er aktuelt i gang med et klimalavbundsprojekt ved Ravning på ca. 430 ha. Herudover er Naturstyrelsen i gang med et større klimalavbundsprojekt ved [adresse]. Siden 1990 er der etableret ca. 1000 ha vådområder, hvoraf ca. 452 ha er på kulstofrig jord. En analyse udarbejdet i 2022 viser, at det samlede areal af kulstofrige jorde i kommunen er 4000 ha, hvoraf ca. 1.000 ha er under omdrift og 1.150 er udlagt til permanent græs. Analysen konkluderer, at hvis de 2.150 ha kulstofrige landbrugsjord bliver udtaget og vådlagt, vil CO2e tilbageholdelsen blive på ca. 34.500 tons/år. Det er 2.500 tons mindre end antaget i klimaplanen, og derfor skal der også hæves vandstand på lavbundsjorde, der ikke er udlagt som landbrugsjord, for at nå klimaplanens mål.

I Vejle Kommune er der ca. 22.250 ha skovklædte arealer, svarende til ca. 21% af kommunens areal, heraf er ca. 3.400 ha offentlig skov, hvor ca. 1.000 ha er ejet af Vejle Kommune. Der har de seneste år været en stigning i antallet af skovrejsningsansøgninger i kommunen, og aktuelt er der siden 2021 ansøgt om 585 ha skov, hvoraf der indtil videre er rejst 295 ha. En del ansøgninger har vedrørt små og fragmenterede arealer, men der er også flere ansøgninger om større sammenhængende skovarealer, bl.a. ved Winni Krogh. For at fokusere indsatsen for skovrejsning, hvor det giver mest mulig værdi, er der kortlagt otte områder i Vejle Kommune, hvor skovrejsning har særligt potentiale for synergi og multifunktionalitet i forhold til biodiversitet, vand, rekreativitet og klima. Her vil der kunne rejses 3.000 ha skov, som er målsætningen i klimaplanen.

Sammen med [adresse] med landbruget arbejder Vejle Kommune på at udvikle en fokuseret indsatsplan for at motivere borgere i kommunen til at rejse skov. Der afsøges muligheder for at indgå samarbejdsaftaler med aktører, som kan guide borgere i muligheder for skovrejsning og finansiering heraf. Klimapartnerskab med landbruget arbejder ydermere med et spor om reduktionspotentialer i forvaltning af biomasse og klimatiltag på bedriftsniveau.

**Politisk prioritering**

Der lægges i årets budgetforlig vægt på, at vi skal skabe en bæredygtig og miljøbevidst kultur blandt medarbejderne, så det kommunale forbrug reduceres. Kommunen er en stor spiller med et årligt indkøb på over 2 mia. kr. og kan derfor igangsætte betydelige ændringer, når indkøb reduceres og omlægges.

Forligspartierne ønsker også, at der fokuseres på oplysning af kommunes medarbejdere og borgere, så alle får de nødvendige værktøjer til at træffe informerede, grønne valg. En indsats som [adresse] har været i gang med de sidste 20 år og som nu skal udbredes i alle forvaltninger. Dette vil ske i regi af den fælles klimahandlingsplan for Vejle Kommune som virksomhed, som Klima-, Natur og Miljøudvalget i august 2023 besluttede at udarbejde.

*Grøn mobilitet*: Med det grønne visionstillæg til mobilitetsplan, der er vedtaget i byrådet 22. november 2023, slås det fast, at de grønne mobilitetsformer skal prioriteres øverst. Der er i budgetforlig 2024-27 prioriteret midler til kollektiv trafik og et mindre beløb er sat af til cykelstier. Der er i budgetforliget afsat 30 mio. kr. årligt i fire år til omfartsvej, byudvikling og stormflodssikring. Dette kan få positive effekter på klimaet, hvis det medfører flere gående, cyklende og sikring af byen mod vandet.

Infrastruktur til biler som en havnetunnel og en omfartsvej vil føre til en øget CO2 udledning, både fra materialer og aktiviteter i anlægsfasen, men også i form af en øget biltrafik på de nye anlæg.

*Byggeri og byudvikling*: Kommuneplanlægning og lokalplanlægning spiller en stor rolle i kommunens fremtidige klimaaftryk. Teknisk Udvalg sætter derfor, med deres næste klimahandlingsplan fokus på at udarbejde grønne lokalplaner og gå i dialog med udviklere om bæredygtig byudvikling.

I kraft af, at der udvikles nye værktøjer til at beregne klimaeffekter på byggeri og anlæg bliver det muligt at foretage beregninger på den konkrete effekt af kommende byudvikling og infrastruktur, og kommende beslutninger vil efterhånden kunne tages på et mere oplyst grundlag.

**Kommende revision**

DK2020 klimaplanen blev vedtaget i december 2020. Det er skrevet ind i planen, at den skal revideres hvert fjerde år. Den skal således revideres i 2024. Revideringsprocessen vil tage udgangspunkt i et opdateret rammeværktøj fra C40 for at kunne opnå godkendelse som kompatibel med Parisaftalen fra C40. Den nye plan vil desuden blive udarbejdet på baggrund af et nyt klimaregnskab og de nyeste scenarier for fremtidig udvikling. Al den erfaring der er opnået siden 2020, vil også blive lagt til grund for den reviderede plan. På baggrund fra de seneste tre års erfaring og via input fra borgere og virksomheder kan nye emner og vinkler blive aktuelle i den kommende plan. Borgere og virksomheders forbrug spillede ikke en ret stor rolle i den tidligere klimaplan, dette vil formodentlig få en større plads i den næste klimaplan.

### Klima og resiliensvurdering

Det seneste klimaregnskab, der er baseret på tal fra 2021, viser, at CO2 udledningen i Vejle Kommune er faldet med 38% siden 1990. Der skal derfor ske en væsentlig øgning i reduktionen af klimagasser, for at nå en reduktion på 70% i 2030.

Reduktion i udledning af klimagasser skal ske på alle niveauer i samfundet, via internationale aftaler, nationale aftaler, kommunale planer og udviklingstilgange samt hos den enkelte borgere og virksomhed.

### Sagens videre forløb

Sagen behandles i Direktionen,  Klima-, Natur- & Miljøudvalget, Økonomiudvalget og byrådet.

### Historik

#### Teknik- og Miljødirektøren indstiller, den 11. december 2023, punkt 195:

**at** klimaårsstatus tages til efterretning.

#### Beslutning fra Klima, Natur- og Miljøudvalget, den 11. december 2023, punkt 195:

Taget til efterretning.

Birthe Simonsen var fraværende.

#### Beslutning fra Økonomiudvalget, den 8. januar 2024, punkt 24:

Anbefales.

### Beslutning

Godkendt.